Landtagswahl in Baden-Württemberg 1976
D Landdagswahl z Bade-Wirttebärg 1976 isch am 4. April gsii. Doderby het d CDU wider Stimme derzuegwunne un s absolut Mee, wu si 1972 kriegt ghaa het, chenne uusböue. Boodi Oppositionsbarteie het Verluscht mieße hiinee; d SPD het iber vier Brozäntpinkt verlore.

Bolitische Hintergrund 
Dr Minischterbresidänt Filbinger vu dr CDU, wu syter 1972 regiert het, het er kunfrontative Wahlkampf unter em Motto „Freiheit oder Sozialismus“ gfiert, wun er d CDU as „einzige nichtsozialistische Alternative“ bresäntiert het. Noch em Wahlerfolg vum Filbinger het d CDU im Wahlkampf zur Bundesdagswahl 1976 segs Monet speter mit dr Parole „Freiheit statt Sozialismus“ gworbe.

Z Bonn het e sozialliberali Koalition regiert, syt 1974 unter em Bundeschanzler Helmut Schmidt (SPD). D CSU isch im Nochbarland Bayern bi dr Landdagswahl 1974 mit em Spitzekandidat Alfons Goppel uf e Ergebnis vu 62,1 % chuu.

Z Nidersagse het im Jänner 1976 e nit erwartete Wägsel stattgfunde, wu bi dr Wahl vum Minischterbresidänt statt em SPD-Bewärber dr Ernst Albrecht vu dr CDU gwehlt woren isch un aafangs mit ere Minderhaitsregierig regiert het.

Ergebnis  
Bi dr Wahl het s des Ergebnis gee:

D CDU het Stimmegwinn vu fascht vier Brozäntpinkt ghaa un het ire absolut Mee nomol chenne uusböue. Si isch mit 56,7 Brozänt vu dr Stimme uf 71 vu dr 121 Mandat im Landdag chuu, dodrunter ai Iberhangmandat. Dodermit isch dr Vorsprung uf d SPD as zwootsterkschti Bartei iber 23 Brozäntpinkt un 30 Mandat gsii. D Opposition us SPD un FDP/DVP het Stimme verlore. Wahlverlierer isch d SPD gsii, wu iber vier Brozäntpinkt verlore het un uf 33,3 % chuu isch. D FDP/DVP het 1,1 Brozäntpinkt verlore un het mit ire 7,8 % vu dr Stimme ai Mandat verlore. Anderi Barteie hän kai Roll gspilt.

Dr Aadail vu dr wyblige Landdagsabgordnete isch bi fimf Brozänt gläge.

Landdag un Landesbolitik no dr Wahl 
D CDU het mit irem dytlige absolute Mee chenne ellai wyter regiere. Dr Hans Filbinger (CDU) isch Minischterbresidänt blibe un het sy viert Kabinett bildet.

Dr Fraktionsvorsitzer vu dr CDU, dr Lothar Späth, isch am 22. Februar 1978 as Inneminischter ins Landeskabinett gange; sy Noofolger an dr Fraktionsspitz isch dr Erwin Teufel wore. Dr Späth isch im Augschte vum nämlige Johr zum Minischterbresidänt gwehlt wore, wu dr Hans Filbinger im Rame vu dr sognännte „Filbinger-Affäre“ zrugdrätte isch.

Lueg au 
 Lischt vu dr Mitglider vum Landdag vu Bade-Wirttebärg (7. Wahlperiod)
 Kabinett Späth I

Fueßnote 

1976